
סדר היום:
1.
צו היטלי סחר היטל היצף על יבוא פינה מתקפלת, נייר משוריין מסין העממית (הוראת שעה), התשס"ה-2005

נכחו:
חברי הוועדה: 
יעקב ליצמן – היו"ר

חיים אורון

רוני בריזון

מוזמנים:
ראובן פסח
-
ממונה היטל היצף, היחידה להיטלים, משרד התעשייה, המסחר והתעסוקה
עו"ד עקיבא באום
-
יועמ"ש, היחידה להיטלים, משרד התעשייה, המסחר והתעסוקה
ריטה גולדשטיין
-
היחידה להיטלים, משרד התעשייה, המסחר והתעסוקה
עו"ד ברוך לוברט
-
לשכה משפטית, משרד האוצר

חזקיה ישראל
-
התאחדות התעשיינים

ייעוץ כלכלי:  
סמדר אלחנני
מנהל הוועדה:
טמיר כהן
רשמה:
אירית שלהבת
צו היטלי סחר היטל היצף על יבוא פינה מתקפלת, נייר משוריין מסין העממית (הוראת שעה), התשס"ה-2005

היו"ר יעקב ליצמן:


אנחנו עוברים לנושא הבא: צו היטלי סחר היטל היצף על יבוא פינה מתקפלת, נייר משוריין מסין העממית (הוראת שעה), התשס"ה-2005.

ראובן פסח:


מדובר על ייבוא מסין העממית של נייר משוריין המשמש לפינות של קירות גבס. ייבוא זה מסין מאיים על קיום מפעל בישראל, מפעל לא גדול, אפילו קטן, של 8 עובדים. 

 
יחד עם זאת, אני חייב לציין שיש כאן אלמנט חשוב מאוד של הרתעה. כל אימת שאנו מטילים היטל זה נרשם ומופיע גם במסגרת WTO. לפיכך, צריך לקחת בחשבון שלא מדובר רק במקרה הספציפי, אלא יש כאן אלמנט חשוב מאוד של הרתעה. 

סמדר אלחנני:


חשוב שיידעו שישראל בודקת שלא יעשו לה היצף, שיש כאן מי שמשגיח.

היו"ר יעקב ליצמן:


האם מישהו מתנגד לזה?

סמדר אלחנני:


הסינים. היבואנים. 

היו"ר יעקב ליצמן:


הזמנו אותם. אם לא הטריחו עצמם לבוא סימן שזה לא מפריע להם. 

רוני בריזון:


הרי אין תעשיינים, אין יבואנים. יש כאן מפעל אחד עם 8 עובדים. מי יבוא?

ראובן פסח:


בדקנו את שיעור ההיצף. שיעור ההיצף עומד על 53.7%. שיעור הנזק נמוך יותר. שיעור הנזק הוא המחיר שהחברה המקומית תוכל למכור ברווח סביר, כלומר שבסך הכול מבחינת ישראל יש כדאיות שהמפעל יהיה קיים ביעילות. יעיל יותר לייצר את זה כאן מאשר לייבא את זה מסין, למרות העבודה הזולה בסין. 


הליך החקירה נמשך במקרה זה כ-8 חודשים. פנינו ליבואנים, פנינו גם ישירות ליצרנים שאנחנו מכירים בסין ופנינו לנספח הסיני בבקשה שיגיבו לתלונה. פרט ליבואן, שנתן תגובה כללית כלשהי, היצרנים בסין לא הגיבו. 

רוני בריזון:


מה גובה ההיטל?

ראובן פסח:


גובה ההיטל 38.6%, כך אנחנו מציעים. 

סמדר אלחנני:


עם ההיטל זה לא יהיה זול יותר?

ראובן פסח:


זה יהיה זול יותר מאשר מחיר תחרותי מסין, על-פי מה שבדקנו. עדיין הייצור במפעל בישראל הרבה יותר יעיל מאשר להביא את זה מסין. אני מניח שאם המפעל בארץ לא היה קיים, לולא המפעל המחירים היו גבוהים יותר ב-50%-60%. 

רוני בריזון:


מה היקף הייבוא מסין של המוצר הזה?

ראובן פסח:


כאן מדובר על איום בנזק. מדובר על כמעט חוזה שנחתם בין היבואן ובין היצרן הסיני, שבסופו של דבר לא מומש. היקף הייצור בישראל הוא בסדר גודל של מיליון שקל. 

היו"ר יעקב ליצמן:


איפה נמצא המפעל הזה?

ראובן פסח:


ביפו. 

היו"ר יעקב ליצמן:


מי בעד צו היטלי סחר היטל היצף על יבוא פינה מתקפלת, נייר משוריין מסין העממית (הוראת שעה), התשס"ה-2005? מי נגד?

הצבעה

בעד צו היטלי סחר היטל היצף על יבוא פינה מתקפלת, נייר משוריין מסין העממית (הוראת שעה), התשס"ה-2005 – 3

נגד – אין

נמנעים – אין 

הצו נתקבל.

היו"ר יעקב ליצמן:


הצו אושר. תודה רבה. הישיבה נעולה. 

הישיבה ננעלה בשעה 13:00

